stanford-oval/wikipedia huggingface dataset:
לכודים (סרט, 1996)
צוות השחקנים

סילבסטר סטאלון בתפקיד קית' לטרל
איימי ברנמאן בתפקיד מדלין תומפסון, אחת מהניצולות במנהרה
ויגו מורטנסן בתפקיד רוי נורמן, אתלט ואיש עסקים
דן הדייה בתפקיד פרנק קרפא, מנהל תחבורה
ביקורות

לכודים קיבל ביקורות מעורבות עם יציאתו לאקרנים. חלק מהמבקרים שיבחו את ההפקה הגדולה והמתח המתמשך, בעוד שאחרים מתחו ביקורת על העלילה הפשטנית והדמויות הפחות מפותחות. עם זאת, סצנות האקשן והאפקטים המיוחדים זכו להערכה, והסרט נחשב לסרט אקשן מוצלח בקופות, עם הכנסות של כ-159 מיליון דולר ברחבי העולם.
באתר Rotten Tomatoes, הסרט קיבל ציון של 26% מצד המבקרים על סמך 43 ביקורות, בעוד הקהל העניק לסרט ציון גבוה יותר של 38%. באתר Metacritic, הסרט קיבל ציון של 45 מתוך 100 על סמך 17 ביקורות, מה שמעיד על ביקורות מעורבות.
הערות שוליים

↑  "Rambo Meets Red Cross as 'Daylight' Breaks Loose". Los Angeles Times (באנגלית אמריקאית). 6 בדצמבר 1996. נבדק ב-11 ביולי 2021. {{cite web}}:  (עזרה)
יוסי שילוח (מדען מחשב)

| --- | --- |
אין תמונה חופשית
 לידה:  31 בדצמבר 1944 (בן 80) יבנה, ישראל 
 ענף מדעי:  הנדסת תוכנה 
 מקום לימודים:  האוניברסיטה העברית בירושלים  מכון ויצמן למדע 
 מנחה לדוקטורט:  שמעון אבן 
 מוסדות:  הטכניון – מכון טכנולוגי לישראל 
 תלמידי דוקטורט:  עמוס ישראלי, עוזי וישקין 
 
יוסי (יוסף) שילוח (נולד ב-31 בדצמבר 1944) הוא מדען מחשב ישראלי, שידוע בתרומותיו באופטימיזציה דיסקרטית ואלגוריתמים מקביליים.
ביוגרפיה

שילוח נולד בקבוצת יבנה למאיר ופרחיה שילוח. לאחר גמר לימודיו עזב את הקיבוץ ויצא בשאלה. שירת בצה"ל בחיל השריון כמפקד טנק. במלחמת ששת הימים השתתף בקרבות בגדה המערבית וכיבוש משטרת לטרון, ובמלחמת יום הכיפורים לחם בקרבות הבלימה אל מול הארמייה השנייה בסיני. ב-1966 החל לימודיו לתואר ראשון מתמטיקה ופיזיקה באוניברסיטה העברית בירושלים שם גם למד לתואר שני במתמטיקה בהנחייתו של פרופ'  מיכה פרלס. תואר שלישי במתמטיקה שימושית עשה במכון ויצמן למדע ברחובות בהנחייתו של פרופ' שמעון אבן ז"ל וסיים ב-1976. השתלם לפוסט-דוקטורט באוניברסיטת סטנפורד בקליפורניה. לאחר הפוסט-דוקטורט חזר לישראל והתקבל כמרצה נספח[דרוש מקור] בדרגת פרופסור חבר בפקולטה למדעי המחשב בטכניון בחיפה, אוקטובר 1981. בשנים 1984-1981 כיהן שילוח כמרצה נספח והנחה סטודנטים לתואר שלישי, בעיקר בנושא: חישוב מקבילי. בין תלמידיו: עוזי וישקין, לימים פרופסור באוניברסיטת תל אביב ואוניברסיטת מרילנד. ועמוס ישראלי לימים דיקן הפקולטה למדעי המחשב במכללה האקדמית בנתניה. בשנים 2000–2012 הופיע שילוח ברציפות כאחד מ-250 מדעני המחשב המצוטטים ביותר באתר 'highly cited', למרות שבקריירה האקדמית הקצרה שלו (1984-1976), פרסם רק 21 מאמרים בעיתונות המקצועית.
בין עבודותיו: אלגוריתם לתכנון ליניארי כשמספר המשתנים בכל אילוץ הוא לכל היותר שניים, אלגוריתם למציאת שני מסלולים זרים בצמתים בגרף כששני זוגות ההתחלה והסיום נתונים, בעיה שהיא NP שלמה עבור מספר k כללי של זוגות ועבור מספר קבוע של זוגות היוותה חלק משמעותי מהתורה שפותחה על ידי רוברטסון וסימור (Robertson–Seymour theorem) שנים אחר כך. עם וישקין פיתח אלגוריתם מקבילי עם זמן ריצה לוגריתמי למציאת רכיבי קשירות בגרף.
בשובו ארצה הצטרף למרכז המדעי של י.ב.מ בחיפה (שהפך לאחר מכן למעבדת המחקר והפיתוח של י.ב.מ) ועבד בו בהובלת פרויקטים שונים עד לפרישתו לגמלאות בשנת 2012. בין הפרויקטים הבולטים: תכנון מערכת שעות לבתי ספר, ופרויקטים לאופטימיזציה של הובלת מכולות ריקות בחברות הספנות צים, Hanjin, Hapag-Lloyd ו Maersk..
לאחר פרישתו לגמלאות הוא מרבה לטייל באתרי טבע ולעסוק בפעילות גופנית. בנוסף ללכך, עוסק שילוח בפרויקטים של אופטימיזציה בכלים של תכנון ליניארי בשלמים בחברת c&g logistics ומרכז את פעילות החברה בחקר ביצועים בתחומים שונים. כמו כן פיתח מערכת לשיבוץ תלמידים לכיתות (מערכת "איזונית") ובין לקוחותיו כ-150 בתי ספר בכל רחבי הארץ.
בזמנו הפנוי עוסק שילוח בכתיבה, בתראפיית מגע (בוגר מכללת כרכור לרפואה משלימה), בספורט, טיולים – בעיקר בהר הגבוה בסיני, רכיבת אופניים בישראל ומחוצה לה, וחקלאות מקיימת (פרמקלצ'ר) הן בביתו והן ביער מאכל קורן ליד קיבוץ הגושרים שבו הוא פעיל מרכזי.
שילוח הוא טבעוני מטעמי מוסר, פעיל במספר תחומים של מאבק למען זכויותיהם של בעלי חיים, בעיקר בתעשייה, ונמנה עם המייסדים של מפלגת "צדק לכל" שבאה להגן על זכויותיהם של בעלי החיים.
היה נשוי לאורית, מנהלת בכירה במוסד לביטוח לאומי. בני הזוג התגוררו ביישוב הקהילתי תמרת ולהם שתי בנות ושני נכדים. שילוח מתגורר כיום עם בת זוגו מרגלית ביישוב בני יהודה ברמת הגולן.
פרסים

פרס מטעם האיגוד הישראלי לאיכות בעבור פיתוח מודל ממוחשב למערכת שעות בבתי ספר, 1993.
מספריו

פרקי חרותי
רולפי
רוח חופשית
תוגה קלה
מפרסומיו

B. Awerbuch and Y. Shiloach. New connectivity and algorithms for Ultracomputer and PRAM. InICPP, 1983
Y. Shiloach and U. Vishkin. An O(logn) parallel connectivity algorithm.J. Algorithms, 3(1), 1982
Y. Perl and Y. Shiloach,"Finding two disjoint paths between two pairs of vertices in a graph,"Journal ACM 25, 1, January 1978
Y. Shiloach, U. Vishkin, An O(n2 log n) parallel max-flow algorithm. J. Algorithms, 3 (1982)
הערות שוליים

↑  יוסי שילוח, מי תומך בנו, באתר דעת אמת
↑
יוסי שילוח, באתר פרויקט הגנאלוגיה במתמטיקה
↑  היקף הפרויקט בצים: כ-100 אוניות בתפעול, יותר מ-470,000 מכולות מסוגים שונים, כ-180 נמלי יעד ברחבי תבל.
↑  אתר מפלגת 'צדק לכל'
| --- | --- |
בקרת זהויות :  NLI: 987007423454905171  dblp: 77/3536  LCCN: no2004085223  MGP: 19213  VIAF: 34172954   WorldCat (עם VIAF): 34172954
מלכודת לפרקליט

| --- | --- |

כרזת הסרט בעברית
 בימוי:  טיילור האקפורד 
 הופק בידי:  אנה קופלסון
 תסריט:  ג'ונתן למקיו
 עריכה:  מארק ורנר 
 שחקנים ראשיים:  קיאנו ריבס  אל פצ'ינו שרליז ת'רון
 מוזיקה:  ג'יימס ניוטון הווארד 
 צילום:  אנדרזג' ברטוקייק
 מדינה:  ארצות הברית 
 חברת הפקה:  Regency Enterprises 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  7 באוקטובר 1997
 משך הקרנה:  143 דק' 
 שפת הסרט:  אנגלית 
 סוגה:  סרט אימה, סרט דרמה, סרט מבוסס יצירה ספרותית, סרט מתח, סרט פנטזיה, סרט בלשי, סרט שטני 
 מקום התרחשות:  ניו יורק 
 הכנסות באתר מוג'ו:   devilsadvocate
 דף הסרט ב־IMDb
 
מלכודת לפרקליט (באנגלית: The Devil's Advocate, פרקליט השטן) הוא סרט קולנוע אמריקאי מסוגת המותחן. הסרט, בכיכובם של אל פצ'ינו וקיאנו ריבס יצא לאקרנים ב-1997.
עלילה

עלילת הסרט עוקבת אחר קווין לומקס (ריבס), עורך דין צעיר מגיינסוויל, פלורידה, אשר מעולם לא הפסיד בבית המשפט. לאחר שקווין מצליח להפריך עדות נאנסת במשפט ובכך לזכות את מרשו הוא מקבל הצעה לעבוד עבור פירמת עורכי דין גדולה בניו יורק. על אף הפצרותיה של אימו הנוצרית-קתולית האדוקה, החוששת כי קווין יושחת על ידי העיר הגדולה, קווין מסכים ועובר עם אשתו הצעירה מרי-אן לניו יורק.
בעליה של הפירמה, ג'ון מילטון, מנסה לשאוב את קווין יותר ויותר לעולמו המושחת והלא מוסרי. קווין מתפתה לעולם התענוגות והמין של מעסיקו, וזה מקדם אותו במהירות בסולם הדרגות. אט-אט מתחיל קווין לחוות פנטזיות מיניות על כריסטבלה, עורכת דין יפהפייה במשרד, ומזניח את אשתו. במקביל, מנסה חוקר פדרלי לגייס את קווין לחשיפת עסקיו המפוקפקים של מילטון. לאחר סירוב ראשוני מגלה קווין בכך עניין כשהחוקר מעדכן אותו שהנאשם אותו זיכה במשפט האונס, נתפס עם גופת ילדה במכוניתו, אך לפני שקווין לומד את פרטי הפרשה, מכונית דורסת את החוקר בפתאומיות.
קווין מתבקש להגן על אלכסנדר קולן, מיליונר המואשם ברצח אשתו ובתו. האליבי של קולן היא הפילגש שלו, והשניים טוענים כי שהו יחדיו בעת הרצח. בעת שקווין מכין את המאהבת למתן העדות המכריעה הוא מגלה שהיא משקרת. קווין מתעמת עם מילטון בנושא וזה מוסר לו שההחלטה בידיו, וקווין מחליט לבסוף להעלות את המאהבת בכל זאת דוכן העדים, ביודעו שתתן עדות שקר.
לאחר המשפט קווין מגלה את מרי-אן בכנסייה קרובה, ערומה ופצועה. היא טוענת שמילטון אנס אותה, אך קווין לא מאמין לה מאחר שבשעת האונס ראה את מילטון בבית המשפט. קווין מאשפז את מרי-אן במוסד לחולי נפש, שם מבקרת אותה פאם, אחת המזכירות המשפטיות בפירמה של מילטון. כשקווין מחוץ לחדר פאם מתגלה במראה כמעין שד. מרי-אן מרחיקה את פאם מעליה, שוברת את הראי ומשתמשת בחתיכת זכוכית כדי לחתוך את עורקיה ולהתאבד למול עיני קווין חסר האונים.
אימו של קווין, אשר באה לבקר ולסייע למרי-אן, מגלה לו כי מילטון הוא אביו, ושזה פיתה אותה כשביקרה פעם אחת בניו יורק. קווין מבין כי דבר מה אינו כשורה והולך להתעמת עם מילטון. השניים נפגשים בדירתו של מילטון, וזה חושף עצמו בפני קווין כשטן עצמו – וקווין בנו. הוא מבקש מקווין להצטרף למטרתו ולקיים יחסי מין עם כריסטבלה, גם היא בתו של השטן, ואחותו למחצה של קווין, ובכך להביא לעולם את האנטי כריסט. קווין מסרב ובמקום זה יורה בעצמו ומסכל את תוכניותיו של השטן.
במקום למות מוצא עצמו קווין בחזרה באולם המשפט בו הגן על האנס, רגע לפני שהביא לזיכויו. הוא לא זוכר לחלוטין את כל אשר אירע וחווה, אבל מחליט שלא להגן על האנס. הסרט מסתיים כאשר כתב טלוויזיה מציע לקווין להיכנס לעסקי הבידור והתקשורת, ולאחר שקווין מסכים מתגלה כמילטון.
שחקנים עיקריים

קיאנו ריבס – קווין לומקס
אל פצ'ינו – ג'ון מילטון, השטן
שרליז ת'רון – מרי אן לומקס
ג'פרי ג'ונס – אדי ברזון, אחד השותפים בפירמה
קוני נילסן – כריסטבלה
קרייג טי. נלסון – אלכסנדר קולן
ג'ודית אייבי – אליס לומקס, אימו של קווין
הערות שוליים

↑  בנימין טוביאס, קיאנו ריבס לא הצליח כי הוא שחקן טוב - אלא כי הוא האנושי והפגיע מכולם, באתר ynet, 3 בספטמבר 2024
| --- | --- |
בקרת זהויות :  VIAF: 316751892   WorldCat (עם VIAF): 316751892
יריב אינטימי

| --- | --- |

 בימוי:  אלן ג'יי פאקולה 
 הופק בידי:  לורנס גורדון, רוברט פ. קולסברי 
 תסריט:  Kevin Jarre 
 עריכה:  טום רולף 
 שחקנים ראשיים:  האריסון פורד דייוויד ווילמוט Paul Ronan סימון ג'ונס Gabrielle Reidy Anthony Brophy רוב מקאלהניי ויקטור סלזאק ג'וליה סטיילס נטשה מקאלהון מרגרט קולין בראד פיט דייוויד אוהרה רובן בליידס ג'ורג' הרן טריט ויליאמס מיטשל ראיין Damien Leake בפסקה זו רשומה אחת נוספת שטרם תורגמה 
 מוזיקה:  ג'יימס הורנר 
 צילום:  גורדון ויליס 
 מדינה:  ארצות הברית 
 חברת הפקה:  סרטי קולומביה 
 חברה מפיצה:  InterCom, נטפליקס 
 שיטת הפצה:  וידאו על פי דרישה 
 הקרנת בכורה:  27 במרץ 1997 
 משך הקרנה:  107 דק' 
 שפת הסרט:  אנגלית 
 סוגה:  סרט מתח, סרט דרמה, סרט פשע, סרט פעולה 
 מקום התרחשות:  ניו יורק, צפון אירלנד 
 הכנסות באתר מוג'ו:   devilsown
 דף הסרט ב־IMDb
 
יריב אינטימי (באנגלית: The Devil's Own) הוא סרט מתח-פעולה משנת 1997 בבימויו של אלן ג'יי פאקולה, בכיכובם של האריסון פורד ובראד פיט. הסרט עוסק בסיפורו של פרנקי מקגווייר (פיט), חבר בצבא האירי הרפובליקני המסתתר בארצות הברית תחת זהות בדויה ומתארח בביתו של שוטר ניו יורקי בשם טום אומירה (פורד). אומירה מגלה בהדרגה את זהותו האמיתית של מקגווייר, מה שמוביל לעימות מוסרי ומסוכן בין השניים.
הסרט יצא לאקרנים על ידי סרטי קולומביה ב-26 במרץ 1997. הוא זכה לביקורות מעורבות ממבקרים, אך זכה להצלחה כלכלית. זה היה סרטו האחרון של הבמאי פאקולה, שמת שנה לאחר יציאתו לאקרנים, והסרט האחרון שצולם על ידי גורדון וויליס, שפרש זמן קצר לאחר מכן.
תקציר העלילה

פרנקי מקגווייר, לוחם בצבא האירי הרפובליקני (IRA), נמלט לארצות הברית תחת שם בדוי. הוא מוצא מחסה אצל טום אומירה, שוטר ניו יורקי טוב-לב, שמאמץ אותו כבן משפחה מבלי לדעת על עברו. עם הזמן, אומירה מגלה את האמת על פרנקי ועל היותו מבוקש על ידי רשויות החוק. הסרט מתפתח סביב המתח בין טום, שמוצא עצמו קרוע בין מחויבותו החוקית לחברו החדש, לבין פרנקי, שממשיך במאבקו האידאולוגי למרות הקשר שנוצר בין השניים.
צוות השחקנים הראשי

האריסון פורד בתפקיד טום אומירה
בראד פיט בתפקיד פרנקי מקגווייר
מרגרט קולין בתפקיד שילה אומירה, אשתו של טום
רוברטה מקסוול בתפקיד מורין
טראק גוז'ף בתפקיד שון
ביקורות

יריב אינטימי קיבל ביקורות מעורבות. המבקרים שיבחו את הופעותיהם של פיט ופורד ואת הדילמות המוסריות שהסרט מעלה, אך מתחו ביקורת על העלילה, שנחשבה לעיתים כלא מספקת. ב-Rotten Tomatoes, הסרט קיבל ציון של 37%, וב-Metacritic ציון של 52 מתוך 100.
הערות שוליים

↑  Ebert, Roger (28 במרץ 1997). "The Devil's Own". RogerEbert.com. ארכיון מ-25 בינואר 2023. נבדק ב-21 באפריל 2020. {{cite web}}:  (עזרה)
דוגמה (סרט)

| --- | --- |

פוסטר הסרט דוגמה
 בימוי:  קווין סמית' 
 הופק בידי:  סקוט מוסייר  קווין סמית'
 תסריט:  קווין סמית' 
 עריכה:  סקוט מוסייר 
 שחקנים ראשיים:  לינדה פיורנטינו מאט דיימון בן אפלק אלן ריקמן כריס רוק ג'ייסון מיוז קווין סמית' סלמה הייק ג'ורג' קרלין ג'ייסון לי
 מוזיקה:  הווארד שור 
 צילום:  רוברט יאומן 
 מדינה:  ארצות הברית 
 חברת הפקה:  View Askew Productions 
 חברה מפיצה:  קולומביה סרטי טריסטאר
 שיטת הפצה:  וידאו על פי דרישה 
 הקרנת בכורה:  12 בנובמבר 1999
 משך הקרנה:  130 דקות
 שפת הסרט:  אנגלית 
 סוגה:  סרט פנטזיה, סרט קומדיה, סרט הרפתקאות 
 מקום התרחשות:  ניו ג'רזי, ויסקונסין 
 תקציב:  10 מיליון דולר
 הכנסות:  30.6 מיליון דולר
 הכנסות באתר מוג'ו:   dogma
 סרט קודם:  לרדוף אחרי איימי 
 סרט הבא:  ג'יי ובוב השקט מכים שנית 
 www.dogma-movie.com
 דף הסרט ב־IMDb
 
דוֹגמה (באנגלית: Dogma) הוא סרט קולנוע משנת 1999 בבימויו של קווין סמית' ובכיכובם של לינדה פיורנטינו, אלן ריקמן, מאט דיימון, בן אפלק, ג'ורג' קרלין, סלמה הייק, כריס רוק, ג'ייסון מיוז, וכוכבי קולנוע רבים.
דוגמה הוא סרטו הרביעי של קווין סמית'. הוא סרט פילוסופי במסווה של קומדיה. בניגוד לסרטיו הקודמים של סמית', אשר העלו תהיות הנוגעות באופיים של בני האדם, הסרט הנוכחי מעלה בעיקר תהיות בנושא דת. בסרט מופיעות גם דמויות הקשורות לסרטים אחרים שביים.
תקציר העלילה

שני מלאכים שגורשו מגן עדן (דיימון ואפלק) מוגלים לכדור הארץ. הם מוצאים פרצה בדוֹגמה הקתולית שבעזרתה הם רוצים לחזור לגן העדן (על ידי כניסתם לכנסייה הגואלת את כל מי שנכנס אליה). הבעיה היא שאם הם יצליחו, יתברר שאלוהים טעה. כיוון שזה בלתי אפשרי שהוא יטעה, הצלחתם תגרום להרס סדרי היקום והיקום יחדל מלהתקיים. כדי לעצור את שני המלאכים מלנצל את הפרצה, השרף מטטרון – קול האלוהים (אלן ריקמן) – שולח את בת'אני (לינדה פיורנטינו) לעצרם, כי היא הנצר האחרון למשפחתו של ישו. הוא מצרף אליה את ג'יי (ג'ייסון מיוז) ובוב השקט (קווין סמית'). הסכנה ברורה מאוד כיוון שאלוהים נעדר, ואף אחד אינו יודע היכן הוא. לעזרת בת'אני, ג'יי ובוב השקט, שולח השרף גם את רופוס (כריס רוק), השליח ה-13, ואליהם מצטרפת גם מוזה (סלמה הייק). החבורה צריכה להתמודד בנוסף למלאכים, גם עם הרשויות, עם סירובה של בת'אני להאמין במצב, עם חוסר הרצון של ג'יי ובוב השקט לעזור, עם שליחים מהגיהנום ואפילו עם התנגדות הכנסייה (עם ג'ורג' קרלין בתפקיד הקרדינל של ניו-ג'רזי) לעזור להם.
פולמוס בעקבות הסרט

לקראת יציאת הסרט מספר נוצרים קתולים יצאו כנגדו, בטענה כי מדובר בחילול הקודש. סמית', נוצרי קתולי בעצמו אשר טען כי לא ביקש להעביר ביקורת על הנצרות בסרטו זה, שם ללעג את הביקורת ויצא להפגין בעצמו תחת שם בדוי, ואף התראיין לערוץ חדשות מקומי בבקרו את הסרט.
סרט המשך

בנובמבר 2024 קווין סמית' הודיע על עבודה על סרט המשך לסרט. הוא צפוי להחזיר את בן אפלק ומאט דיימון בתפקידים של המלאכים הנופלים, ברטלבי ולוקי. סמית' מתכנן שהשתתפותם תהיה מעבר ל"הופעת קמע".
הערות שוליים

1 2  הוצאות והכנסות הסרט "דוגמה" באתר Box Office Mojo
↑  Glenn Garner, Kevin Smith Says ‘Dogma 2’ Is In Works With Ben Affleck & Matt Damon Potentially Returning, Deadline, ‏2024-11-18 (באנגלית אמריקאית)
| --- | --- |
בקרת זהויות :  PLWABN: 9810660901605606  BNE: XX3999005  GND: 4734893-8  VIAF: 181278774   WorldCat (עם VIAF): 181278774
ישראל פריי

| --- | --- |

פריי בדיווח לערוץ דמוקרטtv, ב-18 בפברואר 2022
 לידה:  18 בפברואר 1987 (בן 38) צפת
 מדינה:  ישראל
 מעסיק:  המקום הכי חם בגיהנום, הארץ
 קישורים חיצוניים
 טוויטר (X):  freyisrael1
ישראל פריי (נולד ב-18 בפברואר 1987) הוא עיתונאי ופובליציסט חרדי-ישראלי.
ביוגרפיה

פריי נולד בצפת וגדל בצפון-מזרח תל אביב לזהבה, אשת חינוך, ולמאיר, אברך כולל. סבו היה הרב הראשי של חצור הגלילית, וסבא-רבא שלו היה יהודה מאיר אברמוביץ שכיהן כסגן ראש עיריית תל אביב וכחבר הכנסת מטעם אגודת ישראל.
הוא גדל בחסידות גור ולמד בישיבות חסידיות בחיפה ובבני ברק. לאחר מכן עבר ללמוד פרסום בשלוחה חרדית של "הבצפר", עד לנישואיו.
פריי מזהה עצמו עם עמדה שהוא מכנה "שמאל אוניברסלי", לפיה על ישראל לשאוף לשלום עם הפלסטינים לא מתוך אינטרס תועלתני ישראלי או ציוני, אלא מתוך ערכים של צדק, חמלה ושוויון והכרה בזכות של כל עם להגדרה עצמית.
פריי התגרש ב-2024. תמונה שלו ושל גרושתו בבית הדין הרבני הודלפה בניגוד לחוק על ידי מאבטח, שפוטר לאחר איתורו, והופצה בציבור על ידי הצל. הוא אב לשניים, ומתגורר בתל אביב.
עבודתו העיתונאית

פריי עבד בעיתון "בקהילה" תחת העורך אברהם דב גרינבוים וב"רדיו קול חי".
בשנת 2016 מונה ככתב ועורך ברשת המקומונים "קו עיתונות דתית". ביוני 2020 פוטר בלחץ של אנשי ימין על עורכי העיתון, לאחר שפרסם בחשבון טוויטר הפרטי שלו ביקורת חריפה נגד רבנים מזרם הציונות הדתית, בעקבות אירוע של תקיפת חיילים בידי פעילי ימין.
באוקטובר 2020 הצטרף כעיתונאי לצוות ערוץ דמוקרטtv. בסיקוריו את מגפת הקורונה בחברה החרדית, הרבה פריי לבקר את הפרת התקנות. ב-15 במרץ 2021 סיפר בתוכנית הטלוויזיה "חשיפה" על התגובות שקיבל בחברה החרדית בעקבות עבודתו.
ביוני 2021 זכה פריי באות אביר התקשורת החופשית על שם יצחק לבני. באוגוסט הצטרף לסגל "הארץ" כבעל טור. נכון ל-2022 הוא משמש ככתב באתר "המקום הכי חם בגיהנום".
בספטמבר 2022 כינה פריי מחבל שהתכוון להרוג חיילים, אבל נמנע לדבריו מלפגוע באזרחים, "גיבור הזכאי למדליה". בשל כך, ובשל התפרצות זעם בשימוע שנערך לו במשרדי דמוקרטtv, הושעה מעבודתו בערוץ, וכחודשיים לאחר מכן פוטר. ב-28 בנובמבר דרשה המשטרה לחקור את פריי על התבטאותו בעקבות תלונה שהגיש נגדו ארגון בצלמו. פריי טען לרדיפה פוליטית וקיבל גיבוי מארגון העיתונאים. ב-27 בדצמבר, עקב הימנעותו מלהתייצב לחקירה משטרתית, הוא נעצר לחקירה ושוחרר אחרי מספר שעות.
במאי 2023 השתתף בתוכנית הטלוויזיה התיעודית "מדורות השבטים" של כאן 11.
ביולי 2023 נדחתה תביעת דיבה שהגישו נגדו אנשי ישיבת חומש, לאחר שצייץ בחשבון הטוויטר שלו כי "הנה זה חוזר: מתנחלים מהמאחז העברייני חומש ירדו לכפר בורקה (שאת אדמותיו הפרטיות הם גונבים) תקפו בתים והשחיתו מצבות. ועל מי ירו החיילים? ניחשתם נכון: על הפלסטינים שבאו להדוף. 3 פצועים. מישהו מסוגל להבין למה המדינה מגבה מיליציות במקום להעיף את עברייני חומש על טיל?". השופט קבע כי הציטוט לא נגע בהכרח לתובעים, וחייב אותם לשלם לפריי הוצאות ושכר טרחה בסך 11,700 ש"ח.
באוקטובר 2023, כשבוע לאחר פרוץ מלחמת חרבות ברזל, קרא פריי קדיש לזכר כל קורבנות המלחמה, ובהם מאות נשים וילדים בעזה, שלפי ניסוחו באירוע "נטבחו". לאחר שמובילי דעה בימין הפיצו את כתובתו, הגיעו פעילי ימין להפגין מול ביתו של פריי, תוך איומים על חייו וירי זיקוקים בסמוך אליו. פריי נמלט מביתו בעזרת המשטרה, ולאחר מכן המשיך להימלט לבדו – בתחילה לבית החולים איכילוב ואחר כך לדירת מסתור.
במרץ 2025 נחקר באזהרה בחשד להסתה כאשר כתב ברשת חברתית כי "פלסטיני שפוגע בחייל צה"ל או במתנחל. בשטחי האפרטהייד הוא גיבור"
הערות שוליים

↑  ישראל פריי - כסית
↑   איך זה להיות שמאלני היום? העיתונאי ישראל פריי פותח ת׳פה, סרטון בערוץ "דמוקרטTV", באתר יוטיוב (אורך: 02:32)
↑   ציוץ של ישראל פריי ברשת החברתית אקס (טוויטר), 2 ביולי 2024
↑  מרב סבר, המאבטח שהדליף את התמונה של ישראל פריי פוטר, באתר ישראל היום, 7 ביולי 2024
↑  חיים בנשק, מתרחבים: העיתונאי ישראל פריי מצטרף ל'קו עיתונות', באתר "כל הזמן", 20 בספטמבר 2016
↑  אילן שניג, העיתונאי החרדי העביר ביקורת על תקיפת חיילים ופוטר: "הכהניסטים הצליחו", באתר אייס, 15 ביוני 2020
↑  בזכותם ישראל פריי מצטרף לדמוקרטTV! | בזכות התמיכה שלכם דמוקרטTV ממשיך לגדול ולהתרחב! ישראל פריי, אחד הקולות החשובים בתקשורת הישראלית, עיתונאי אמיץ שלא עושה חשבון לאף אחד חוץ מלאמת - מצטרף... | By דרכנו | Facebook, באתר ar-ar.facebook.com (בערבית)
↑  דרור פויר, ‏הדילמה החרדית והעיתונאי הבודד שרץ לתוך האש: "אני מותש, עושים לי את המוות", באתר גלובס, 29 בנובמבר 2020
↑  מתוך "חשיפה", ‏"בוער בי לסקר את האמת, גם אם אשלם על זה מחיר", באתר ‏מאקו‏, 15 במרץ 2021
↑  מתוך "חשיפה", ‏"אתה חתיכת מוסר מסריח, רודף, בן מוות", באתר ‏מאקו‏, 15 במרץ 2021
↑  ישראל פריי קבל את אות אביר התקשורת החופשית, באתר רוטר, ‏24 ביוני 2021
↑   ציוץ של ישראל פריי ברשת החברתית אקס (טוויטר), 11 בספטמבר 2022
↑  דמוקרטיה מתגוננת: תקרית אלימה בבית ידיעות אחרונות, באתר וואלה, 12 בספטמבר 2022
↑  "הוא לא הושעה בגלל ציוץ": הסיבה האמיתית מאחורי השעיית ישראל פריי מדמוקרטTV, באתר מעריב אונליין, 14 בספטמבר 2022
↑  אחרי ששיבח מחבל: העיתונאי ישראל פריי פוטר מערוץ דמוקרטTV, באתר וואלה, 24 בנובמבר 2022
↑  גיל משעלי, ‏"סירב לצאת מהאולפן וצרח על עובדים": ישראל פריי פוטר מדמוקרטTV, באתר ‏מאקו‏, 24 בנובמבר 2022
↑   יהושע בריינר, העיתונאי ישראל פריי זומן לחקירה במשטרה בגלל ציוצים, באתר הארץ, 28 בנובמבר 2022
↑  לירן לוי, העיתונאי ישראל פריי נעצר בחשד להסתה לטרור ואלימות, באתר ynet, 27 בדצמבר 2022
↑  ישראל פריי על מעצרו
↑   סדרה תיעודית חדשה, מדורות השבטים | פרק 1 - הסדר יחזור על כנו: שנים 1993 עד 2000, סרטון בערוץ "כאן 11 - תאגיד השידור הישראלי", באתר יוטיוב (אורך: 54:42)
↑  אורן פרסיקו, נדחתה תביעת דיבה של שני תושבי חומש נגד העיתונאי ישראל פריי, באתר העין השביעית, 8 ביולי 2023
↑  פעילי ימין תקפו ורדפו אחרי ישראל פריי – העיתונאי נמלט לדירת מסתור, באתר וואלה, 15 באוקטובר 2023
↑   עידו דוד כהן ורן שמעוני, העיתונאי ישראל פריי שוהה במסתור לאחר שהותקף, באתר הארץ, 15 באוקטובר 2023
↑  ליאור אוחנה, עיתונאי נחקר באזהרה בחשד להסתה לטרור, באתר ynet, 12 במרץ 2025
המבנים והבניינים הגבוהים ביותר בעולם

בורג' ח'ליפה בדובאי, איחוד האמירויות
המבנה המלאכותי הגבוה בעולם הוא בורג' ח'ליפה בדובאי (איחוד האמירויות הערביות), המתנשא לגובה של 829.8 מטר. המבנה זכה בתואר הרשמי של "הבניין הגבוה בעולם" והמבנה הגבוה ביותר התומך בעצמו עם פתיחתו ב־9 בינואר 2010. המבנה השני בגובהו (התומך בעצמו) והמגדל הגבוה בעולם הוא עץ השמיים בטוקיו. המבנה המעוגן הגבוה בעולם הוא תורן הטלוויזיה KVLY.
המועצה לבניינים גבוהים וסביבת מחיה עירונית, ארגון המאשר בניינים כ"גבוהים בעולם", מכיר במבנה רק אם לפחות 50% מגובהו מורכב מלוחות רצפה המכילים שטח רצפה ראוי למגורים. אלה נקראים "בניינים", ואילו מבנים שאינם עומדים בקריטריון זה, דוגמת מגדל CN, מוגדרים "מגדלים".
ישנם עשרות מגדלי שידור רדיו וטלוויזיה המתנשאים מעל ל-600 מטרים, אך רק הגבוהים ביותר נרשמים במקורות מידע הזמינים לציבור.
דיון על הגדרות

הערכת גובה המבנים המלאכותיים הייתה שנויה במחלוקת. סטנדרטים שונים שימשו ארגונים שונים, מה שאומר שהתואר של המבנה הגבוה ביותר בעולם או הבניין השתנה בהתאם לתקנים שהתקבלו. מועצת הבניינים הגבוהים שינתה את הגדרותיה לאורך זמן. חלק מהמחלוקת לגבי ההגדרות וההערכה של מבנים ומבנים גבוהים כללה את הדברים הבאים:
ההגדרה של מבנה, בניין ומגדל
האם יש לכלול מבנה, בניין או מגדל הנמצא בבנייה
האם יש לפתוח רשמית מבנה, בניין או מגדל לפני שהוא מוערך
האם מבנים שנבנו ומתנשאים מעל המים צריכים לכלול את גובהם מתחת למים בכל הערכה.
האם מבנה, בניין או מגדל שמעוגן לקרקע בתמיכה חיצונית (אנטנות) מוערך באותה קטגוריה כמו מבנים תומכים עצמיים.
בתוך ההגדרה המקובלת של בניין, התעוררו מחלוקות נוספות, הכוללות את השאלות הבאות:
האם רק הגובה הניתן למגורים של הבניין נחשב
האם יש להתחשב במגדלי תקשורת עם גלריות תצפית כ"מגורים" במובן זה
האם יש לכלול בהערכה את האנטנות על הגג, פלטפורמות הצפייה או כל ארכיטקטורה אחרת שאינה מהווה רצפה ראויה למגורים
האם קומה שנבנית באזור הגבוה של מגדל תקשורת או תצפית צריכה לשנות את הגדרת המגדל לזה של "בניין"
המבנים הגבוהים ביותר

קטגוריה זו אינה דורשת שהמבנה יהיה בניין "רשמי", אלא מחייב שהוא עומד.
המבנה המלאכותי הגבוה ביותר הוא בורג' ח'ליפה, גורד שחקים בדובאי (המתנשא לגובה של 829.8 מטר), שמחזיק בתואר החל מ-8 באפריל 2008, עת הוא עקף את קודמו בקטגוריה, תורן הטלוויזיה KVLY בצפון דקוטה, ארצות הברית. בספטמבר של אותה שנה הוא אף שבר את השיא העולמי למבנה, לכשעקף את גובהה של אנטנת הרדיו בוורשה, שהתנשאה לגובה של 646.38 מטרים (אך קרסה עוד בשנת 1991). בכך היה למבנה הגבוה ביותר שנבנה אי פעם. מגדלי סריג (אנטנות) כמו תרנים אלה החזיקו בשיא הגובה העולמי מאז שנת 1954.
משטח פטרוניוס ("אסדה", מבנה הבנוי בים) מתנשא לגובה של 610 מטרים (2,000 רגל) מעל קרקעית הים, נכלל בספר השיאים של גינס 2007, ונטען כי זה היה המבנה העצמאי הגבוה בעולם. עם זאת, התקיים דיון האם יש לספור את הגובה מתחת למים, באותו אופן שמתעלמים מהגובה מתחת לקרקע של בניינים. פלטפורמת ה-Troll A מתנשאת לגובה של 472 מטרים (1,549 רגל), מבלי שחלק מאותו גובה נתמך על ידי חוטים. פלטפורמת נפט מסוג פלטפורמת מתיחת הרגל כוללת גבהים גדולים מתחת למים עם מספר דוגמאות של יותר מ-1,000 מטרים (3,300 רגל) עומק. עם זאת, פלטפורמות אלה אינן נחשבות למבנים קבועים שכן רובו המוחלט של גובהן מורכב מאורך הגידים המחברים את הרציף הצף לקרקעית הים. למרות זאת, בספר השיאים של גינס במהדורת 2009 רשמו את פלטפורמת רגלי המתח אורסה כמבנה הגבוה בעולם עם גובה כולל של 1,306 מטרים (4,285 רגל). פלטפורמת מתיחת רגל מגנוליה במפרץ מקסיקו גבוהה אף יותר, שכן גובהה הוא 1,432 מטרים (4,698 רגל).
טאיפיי 101 בטאיפיי, טאיוואן, קבע שיאים בשלוש מתוך ארבע הקטגוריות של גורדי השחקים עם פתיחתו בשנת 2004 - הבניין המיושב הגבוה ביותר (509.2 מטר), הקומה המשומשת הגבוהה ביותר (439.2 מטרים), והגג הגבוה ביותר (449.2 מטרים). מתוך שלושת השיאים האלה הוא נותר (עד פתיחת הבורג' חליפה) הבניין המיושב הגבוה בעולם (כפי שהוא נמדד לפי גובהו האדריכלי הכולל את הצריח). שני שיאים נוספים, גובה הגג והקומה המשומשת הגבוהה ביותר, נשברו על ידי המרכז הפיננסי העולמי בשאנגחאי (גובה גג של 487 מטר, והקומה הגבוה ביותר היא בגובה 474 מטר). מגדל ויליס (לשעבר מגדל סירס, מעתה ואילך יקרא ויליס) היה הגבוה ביותר בקטגוריית הגובה המוחלט, כאשר עם ספירת גובה האנטנה שלו הוא מתנשא לגובה של 527 מטרים.
בורג' ח'ליפה שבר את שיא הגובה בכל ארבע הקטגוריות לבניינים שהושלמו.